Fred Denger

Fred Denger, an un for sik Alfred Denger (* 12. Juni 1920 in Darmstadt; † 30. Oktober 1983 in Hohegeiß)  weer en düütsch Schriever.

Leven un Wark
He hett dat bekannte hoochdüütsche Volksschauspeel „Langusten“ schreven un dorto noch allerhand Dreihböker för düütsche Kinoproduktschonen, de goot ankamen sünd. Neven sien Arbeit as Schriever hett he sik in de verscheden Afsnitten vun sien Leven ok as Pleger in Zoo versöcht un as Singer, as Akrobaat in’n Zirkus un as Baas vun en Theater.

Sien Schauspeel „Langusten“ (1957) weer en Stück för bloß en Person. Dat warrt as en Klassiker vun dat Volkstheater ankeken. Beröhmte Schauspelersche as Tilla Durieux oder Annie Rosar hefft dat speelt. Düt Stück is denn vun annere Schriever in verscheden Mundoorden överdragen wurrn. Filmdreihböker hett he schreven för de düütschen Karl May- un Edgar Wallace- Films. Ok Böker hett he rutbröcht. Besunners goot ankamen sünd sien free Överarbeiten vun dat Ole („Der große Boß“) un dat Nee Testament („Der Junior-Chef“).

Wat sien Privaatleven angeiht, kann noch vertellt weern, dat he twölf mol verheiraat weer. 

Kategorie:Mann
Kategorie:Börger von Düütschland
Kategorie:Schriever
Kategorie:Hoochdüütsch
Kategorie:Boren 1920
Kategorie:Storven 1983